અમદાવાદમાં જેટગતિએ સ્વાઇન ફ્લૂના કેસો વધી રહ્યાં છે. અમદાવાદ સિવિલમાં તો ત્રણેક દિવસ પહેલાં ૬૦ પથારીનો વધુ એક આઇસોલેસન વોર્ડ શરૃ કર્યો હતો પણ સ્વાઇન ફ્લૂના દર્દીઓની સંખ્યા વધી રહી છે જેના પગલે આજે ફરી વધુ એક આઇસોલેસન વોર્ડ શરૃ કરવો પડયો હતો. સિવિલ સુપરિટેન્ડેન્ટ ડૉ.એમ.એમ.પ્રભાકરે જણાવ્યું કે, છેલ્લા ચારેક દિવસથી સ્વાઇન ફ્લૂની ઓપીડીમાં જ કુલ ૨૦૦ દર્દીઓ નોંધાયા છે. બ આઇસોલેશન વોર્ડમાં કુલ ૧૦૦ દર્દીઓ સારવાર હેઠળ છે ત્યારે આજે ફરી ૬૦ પથારીનો ત્રીજો આઇસોલેશન વોર્ડ શરૃ કરાયો છે. સ્વાઇન ફ્લૂના દર્દીઓ માટે ૨૨ વેન્ટિલેટર અનામત રખાયાં છે. પાંચ હજાર ટેમિફ્લૂની ટેબલેટો મંગાવાઇ છે. આવતીકાલે સિવિલના દરેક વિભાગ હેડ ઓફ ડિપાર્ટમેન્ટની બેઠક બોલાવાઇ છે જેમાં સ્વાઇન ફ્લૂની સારવાર અંગેની ચર્ચા કરાશે. આજે પણ સિવિલમાં કુલ ૪૪ શંકાસ્પદ દર્દીઓ નોંધાયા તે પૈકી ૧૦ને દાખલ કરવામાં આવ્યાં છે.